b'\n_START_ARTICLE_\nNovigrad\n_START_SECTION_\nGradska naselja\n_START_PARAGRAPH_\nNovigrad obuhva\xc4\x87a 5 naselja (stanje 2006.), to su: Antenal \xe2\x80\x93 Antenal,  Bu\xc5\xbeinija \xe2\x80\x93 Businia, Dajla \xe2\x80\x93 Daila, Mareda \xe2\x80\x93 Mareda i Novigrad \xe2\x80\x93 Cittanova.\n_START_SECTION_\nZemljopis\n_START_PARAGRAPH_\nNalazi se na zapadnoj obali Istarskog poluotoka, 25 kilometara od granice sa Slovenijom, te po 15 kilometara od najbli\xc5\xbeih gradskih sredi\xc5\xa1ta - Umaga, Buja i Pore\xc4\x8da. Gradsko se podru\xc4\x8dje prostire od Dajle na sjeveru do u\xc5\xa1\xc4\x87a rijeke Mirne na jugu.\n_START_SECTION_\nPovijest\n_START_PARAGRAPH_\nKao stari anti\xc4\x8dki grad, koji se svojedobno nalazio i na samom rubu keltske migracije, Novigrad je tijekom svoje povijesti bio na raskri\xc5\xbeju burnih povijesnih doga\xc4\x91aja, o \xc4\x8demu svjedo\xc4\x8de razni i mnogobrojni pisani i materijalni izvori, arheolo\xc5\xa1ki lokaliteti i spomenici, koji se jo\xc5\xa1 uvijek mogu prona\xc4\x87i u samom gradu i njegovom bogatom lapidariju. Ne samo da se spominje u spisima iz razdoblja rimske vladavine, ve\xc4\x87 o njegovom zna\xc4\x8daju kao politi\xc4\x8dkog, gospodarskog i vjerskog sredi\xc5\xa1ta govori i \xc4\x8dinjenica da je pod imenom Neapolis jo\xc5\xa1 u 5. stolje\xc4\x87u postao sredi\xc5\xa1te biskupije pod \xc4\x8dijom su se jurisdikcijom nalazili teritoriji izme\xc4\x91u rijeka Dragonje i Mirne. Za vrijeme frana\xc4\x8dke vladavine (8./9. st.) i doba \xc4\x8duvene karolin\xc5\xa1ke renesanse Novigrad do\xc5\xbeivljava svoj procvat postav\xc5\xa1i upori\xc5\xa1na to\xc4\x8dka feudalizacije i kulturnog preporoda \xc4\x8ditave oblasti. _NEWLINE_Tijekom svoje burne povijesti \xc4\x8desto je padao u ruke raznih osvaja\xc4\x8da, napadan s mora i kopna, ali i uni\xc5\xa1tavan kugom, najve\xc4\x87om po\xc5\xa1asti srednjeg vijeka, koja je u nekoliko navrata gotovo pobila cjelokupno stanovni\xc5\xa1tvo. Kao kuriozitet mo\xc5\xbee se spomenuti i da je do Novigrada, tijekom kampanje koja je za svoj krajnji cilj imala zauzimanje Be\xc4\x8da, stigao odred osmanskih konjanika i tom prigodom u zato\xc4\x8deni\xc5\xa1tvo odveo veliki dio stanovni\xc5\xa1tva Novigrada. Langobardi, Franci, Mle\xc4\x8dani, Habsburgovci i Talijani, bili su samo neki od naroda koji su pod okrilje svojih carstava i dr\xc5\xbeava prisvajali ovaj grad i okolnu regiju. Otuda su nastajale i \xc4\x8deste demografske izmjene i obilje kulturne raznolikosti koja predstavlja svojevrsni pe\xc4\x8dat i specifi\xc4\x8dnost Novigrada i \xc4\x8ditave Istre uop\xc4\x87e. 1402. godine, ili po drugim podatcima 1754. godine, napisan je Novigradski statut._NEWLINE_U novijoj povijesti, nakon \xc5\xa1to je poslije Drugog svjetskog rata bio dio Okupacijske zone B, ulazi u sastav SFRJ, a time i u sastav Hrvatske.\n_START_SECTION_\nGospodarstvo\n_START_PARAGRAPH_\nNovigrad je u pro\xc5\xa1losti poznat kao ribarski grad. 60-ih godina pro\xc5\xa1log stolje\xc4\x87a Grad se okre\xc4\x87e Industrijskom razvoju. Velik se broj ljudi po\xc4\x8deo zapo\xc5\xa1ljavati u tekstilnoj industriji te obli\xc5\xbenjem kamenolomu, a kasnije i u poljoprivredi, posebice u vinogradarstvu i maslinarstvu._NEWLINE_70-ih godina pro\xc5\xa1loga stolje\xc4\x87a grad se naglo okre\xc4\x87e turizmu, te se velik broj gra\xc4\x91ana po\xc4\x8dinje zapo\xc5\xa1ljavati u hotelima i restoranima. Turizam je i danas, uz ribarstvo, tekstilnu industriju te poljoprivredu najva\xc5\xbenija gospodarska grana.\n_START_SECTION_\nObrazovanje\n_START_PARAGRAPH_\nNa podru\xc4\x8dju Grada Novigrada djeluje Osnovna \xc5\xa1kola Rivarela, smje\xc5\xa1tena na ulasku u u\xc5\xbee gradsko sredi\xc5\xa1te. Tu \xc5\xa1kolu poha\xc4\x91aju u\xc4\x8denici s podru\xc4\x8dja Grada Novigrada, te dijelom Op\xc4\x87ine Brtonigla. Dio u\xc4\x8denika iz Dajle poha\xc4\x91a osnovnu \xc5\xa1kolu u Umagu._NEWLINE_U Novigradu nema srednje \xc5\xa1kole te u\xc4\x8denici srednju \xc5\xa1kolu poha\xc4\x91aju u susjednim gradovima - Bujama i Pore\xc4\x8du, a neki u\xc4\x8denici poha\xc4\x91aju \xc5\xa1kole u Puli, Pazinu i Rijeci.'